《仙都山》
宋代·丁宣

世上洞天三十六，缙云第二十九区。
古木参天架云屋，总真灵迹号仙都。
独峰壁立三千尺，凌空耸翠屹然孤。
仰瞻绝顶烟岚际，曾开菡萏名鼎湖。
旧说轩辕驻车辙，云骈风驭经此涂。
石釜练灶丹砂就，乘龙帝乡才须臾。
紫虚碧落超尘世，侍臣无路攀龙须。
唐朝天子仙李裔，德格天心来瑞符。
祥烟嘉气卿云布，山中九传万岁呼。
步虚对峙云断续，东西互云高下殊。
涧边幽径登鸟道，上有镜岩如方壶。
岩中乳水沥嵌罅，滴石成穴如仰盂。
水一昼夜斛加半，潦不泛溢旱不枯。
鲁望曾记周景复，绝粒餐霞黄老徒。
栖真妙入县珠会，八十余年隐此居。
千古寥寥桑海变，仙迹渺邈还有无。
石门瀑布虽云好，此间殊胜未易俱。
特然造化钟神秀，虎头妙手亦难图。

作者简介：丁宣，一名卜，字宗旦，延陵（今江苏丹阳西南）人。高宗绍兴中通判处州（清光绪《丹阳县志》卷一八）。